DA Den Europæiske Unions Tidende C 151/6

Meddelelse fra EFTA-Tilsynsmyndigheden offentliggjort i henhold til artikel 27, stk. 4, i kapitel II i protokol 4 til tilsyns- og domstolsaftalen

(Sag nr. 76958 — Color Line/Sandefjord kommune)

Tilsagn afgivet af Color Line

(2016/C 151/06)

1. Indledning

I henhold til artikel 9 i kapitel II i protokol 4 til tilsyns- og domstolsaftalen (i det følgende benævnt »tilsyns- og domstolsaftalen«) kan EFTA-Tilsynsmyndigheden (i det følgende benævnt »Tilsynsmyndigheden«) — når den agter at træffe en afgørelse, hvorved en overtrædelse kræves bragt til ophør, og de deltagende virksomheder tilbyder at afgive tilsagn, der imødekommer de betænkeligheder, som Tilsynsmyndigheden har underrettet dem om i sin foreløbige vurdering — ved afgørelse gøre disse tilsagn bindende for virksomhederne. En sådan afgørelse kan vedtages for en bestemt periode, og i afgørelsen skal det konkluderes, at der ikke længere er grund til, at Tilsynsmyndigheden griber ind. I henhold til artikel 27, stk. 4, i kapitel II i protokol 4 til tilsyns- og domstolsaftalen skal Tilsynsmyndigheden offentliggøre et kort resumé af sagen og hovedindholdet af de afgivne tilsagn. Interesserede parter kan fremsætte bemærkninger hertil inden for den af Tilsynsmyndigheden fastsatte frist.

2. Resumé af sagen

Den 5. marts 2015 indledte Tilsynsmyndigheden et sagsanlæg mod Color Line AS, Color Transport AS og Color Group AS (i det følgende benævnt »Color Line«) om mulige overtrædelser af artikel 53 og/eller 54 i aftalen om Det Europæiske Økonomiske Samarbejdsområde. Overtrædelserne består i indgåelse og/eller opretholdelse af havneaftaler med Sandefjord kommune, som giver langsigtet, eksklusiv adgang og/eller beskyttelse af Color Lines sejlplan til potentiel skade for konkurrencen på korte passagerfærgeruter med afgiftsfrit salg om bord mellem Norge og Sverige.

Den 24. august 2015 indgik Color Line, Fjord Line AS (i det følgende benævnt »Fjord Line«) (1) og Sandefjord kommune et forlig (i det følgende benævnt »forliget«) i henhold til paragraf 19 i den norske lov om bilæggelse af tvister. Forliget har bragt den civile retssag anlagt af Fjord Line mod Color Line og Sandefjord kommune, som bl.a. har verseret for Sandefjord tingrett i Norge, til ophør. I forliget fastlægges de rettigheder og forpligtelser, som Fjord Line, Color Line og Sandefjord kommune er underlagt, navnlig i forbindelse med sejltider fra havnene i Sandefjord (Norge) og Strömstad (Sverige) og adgang til bestemte faciliteter i havnene i Sandefjord og Strömstad.

Tilsynsmyndigheden fik tilsendt en kopi af forliget den 24. august 2015. Efterfølgende fremsatte Tilsynsmyndigheden visse forbehold med hensyn til de rettigheder, som Color Line og Sandefjord kommune indrømmes i forliget. For at tage hensyn til disse forbehold indgik Color Line den 7. september 2015 en aftale med Sandefjord kommune, der ændrede visse rettigheder og forpligtelser vedrørende tildelingen af sejltider fra havnen i Sandefjord.

Efter drøftelser om forpligtelser med Color Line og Sandefjord kommune vedtog Tilsynsmyndigheden den 7. oktober 2015 foreløbige vurderinger som omhandlet i artikel 9, stk. 1, i kapitel II i protokol 4 til tilsyns- og domstolsaftalen rettet til henholdsvis Color Line og Sandefjord kommune.

I sin foreløbige vurdering rettet til Color Line fandt Tilsynsmyndigheden, at Color Line har anvendt følgende forretningspraksis, der kan være i modstrid med artikel 53 og 54 i EØS-aftalen:

Havneaftalerne (som de var udformet før forliget af 24. august og 7. september 2015) mellem Color Line og Sandefjord kommune har forhindret Color Lines konkurrenter i at få adgang til færgeruten Sandefjord-Strömstad på en økonomisk levedygtig måde. Gennem Sandefjord kommunes langsigtede aftale med Color Line og efter en i forhold til de foretagne investeringer uforholdsmæssig lang periode, hvor Color Line har haft eksklusiv adgang, forbeholdt Color Line sig fortsat de mest attraktive sejltider og en stor del af kapaciteten i Sandefjord havn i en meget lang periode.

Ved at indgå langsigtede havneaftaler med Sandefjord kommune og opretholde sine gældende rettigheder i henhold til havneaftalerne har Color Line således forhindret en økonomisk levedygtig etablering og ekspansion på det relevante marked for korte passagerfærgeruter med afgiftsfrit salg om bord på ruten Sandefjord–Strömstad.

3. Hovedindholdet i de afgivne tilsagn

Color Line er ikke enig med Tilsynsmyndighedens beskrivelse af selskabets forretningspraksis eller med den juridiske analyse i Tilsynsmyndighedens foreløbige vurdering. Ikke desto mindre afgav Color Line tilsagn i henhold til artikel 9, stk. 1, i kapitel II i protokol 4 til tilsyns- og domstolsaftalen for at imødegå de konkurrencemæssige betænkeligheder vedrørende ovennævnte forretningspraksis, som Tilsynsmyndigheden har anført i sin foreløbige vurdering.

De afgivne tilsagn er forliget (af 24. august 2015) og den efterfølgende aftale mellem Color Line og Sandefjord kommune (af 7. september 2015). Color Line og Sandefjord kommune har således afgivet de samme tilsagn.

De vigtigste punkter i tilsagnene er følgende:

Sandefjord kommune giver Fjord Line ret til at drive færgefart fra Sandefjord havn indtil den 31. december 2025. Color Lines ret til at drive færgefart fra Sandefjord havn skal fra den 1. januar 2020 være underlagt de betingelser vedrørende tildelingen af sejltider, der er beskrevet nedenfor.

Som led i gennemførelsen af forliget vil følgende sejlplan gælde for både Color Line og Fjord Line fra den 1. oktober 2015 til den 31. december 2019:

Færge Afgang Ankomst Afgang Ankomst Sandefjord Strömstad Strömstad Sandefjord Color Line 07.00 09.30 10.00 12.30 Fjord Line 08.30 11.00 12.00 14.30 Color Line 10.00 12.30 13.40 16.10 Color Line 13.30 16.00 17.00 19.30 Fjord Line 15.20 17.50 18.30 21.00 Color Line 17.00 19.30 20.00 22.30

Denne sejlplan erstatter alle tidligere afgørelser eller aftaler vedrørende sejltider.

Hvad angår Color Line, er de ovenfor tildelte sejltider kun gyldige indtil den 31. december 2019. Med virkning fra den 1. januar 2020 giver Color Line ifølge indenretligt forlig afkald på sit krav på de tildelte sejltider i sejlplanen ovenfor (2).

Fjord Line har derimod ret til at fortsætte med sine afgange ifølge denne sejlplan indtil den 31. december 2025.

Senest den 31. december 2019 skal Sandefjord kommune træffe beslutning om tildeling af de sejltider, som indtil da har været forbeholdt Color Line for perioden fra den 1. januar 2020 til den 31. december 2025. Denne tildeling skal foretages i overensstemmelse med de love og bestemmelser, der er gældende på det relevante tidspunkt. Tildelingen af sejltiderne skal ske på grundlag af kriterier, som fastsættes af kommunen, og som offentliggøres senest den 1. marts 2016 med gennemførelse senest den 1. september 2016. Kriterierne skal sikre, at de grundlæggende krav til konkurrence, ligebehandling og ikke-diskrimination er overholdt. De skal anvendes for eksisterende og eventuelle nye parter.

Fra den 1. januar 2026 vil ingen af de to rederier have ret til at anvende Sandefjord havn til færgefart, hvis Sandefjord kommune ønsker at benytte havnen til andre formål. Hvis der fortsat skal drives færgefart fra havnen efter den 31. december 2025, vil kommunen senest den 31. december 2024 fastsætte kriterier for tildeling af sejltider.

Når kommunen offentliggør kriterierne for tildeling (for perioden 2020-2025) af de sejltider, der i øjeblikket er forbeholdt Color Line (3), skal den angive, at et rederi, som tildeles sejltider for denne periode, og som på grundlag af denne tildeling har taget et væsentligt ombygget og specielt tilpasset skib eller et nyt skib i brug, skal have fortrinsret til disse sejltider for det pågældende skib, så længe havnen holdes åben for færgefart, dog ikke længere end til den 31. december 2030.

De afgivne tilsagn er offentliggjort i deres fulde ordlyd på engelsk på Tilsynsmyndighedens websted:

www.eftasurv.int.

4. Opfordring til at fremsætte bemærkninger

Tilsynsmyndigheden har til hensigt at vedtage en afgørelse i henhold til artikel 9, kapitel II i protokol 4 til tilsyns- og domstolsaftalen for at gøre de tilsagn, der er sammenfattet ovenfor og offentliggjort på Tilsynsmyndighedens websted, bindende for Color Line.

I overensstemmelse med artikel 27, stk. 4, i kapitel II i protokol 4 til tilsyns- og domstolsaftalen opfordrer Tilsynsmyndigheden interesserede parter til at fremsætte bemærkninger til tilsagnene. Bemærkningerne skal være Tilsynsmyndigheden i hænde senest en måned efter datoen for offentliggørelsen af denne meddelelse. Interesserede parter anmodes om tillige at indsende en ikke-fortrolig version af deres bemærkninger, hvori enhver oplysning, som de anser for at være en forretningshemmelighed, og andre fortrolige oplysninger er slettet og efter omstændighederne erstattet af et ikke-fortroligt sammendrag eller af ordene »forretningshemmelighed« eller »fortroligt«.

Alle svar og bemærkninger bør begrundes og indeholde alle relevante oplysninger. Hvis der påpeges et problem i forbindelse med de afgivne tilsagn, opfordrer Tilsynsmyndigheden til at foreslå løsningsmuligheder.

Bemærkninger kan med angivelse af sagsnummer 76958 Color Line/Sandefjord Municipality sendes til Tilsynsmyndigheden enten pr. e-mail competition@eftasurv.int eller pr. brev til følgende adresse:

EFTA Surveillance Authority Competition and State Aid Directorate Rue Belliard/Belliardstraat 35 1040 Bruxelles/Brussel BELGIEN

(1) Fjord Line er en ny markedsdeltager og klageren i den foreliggende sag.

(2) Se bilag 1 til indenretligt forlig, hvor Color Lines sejltider er angivet med blå og grøn.

(3) Dette henviser til de sejltider, der er angivet med blå og grønne linjer i sejlplanen i bilag 1 til indenretligt forlig (de sejltider som i øjeblikket er forbeholdt Color Line).